**Vážené pani poslankyne, vážení páni poslanci,**

dovoľte nám touto cestou Vás požiadať o podporu pre schválenie financií na vypracovanie projektovej dokumentácie pre modernizáciu ZŠ M. R. Štefánika na Vajanského ulici v Piešťanoch.

Zároveň by sme Vás chceli požiadať aj o podporu schválenia financií, ako spoluúčasti pre čerpanie eurofondov, k výzve na rekonštrukciu a modernizáciu ZŠ - KÓD PSK-003-2023-DV-EFRR.

Výzva je určená na:

- budovanie/modernizáciu učební vrátane vonkajších učební,

- výstavbu školskej kuchyne a jedálne,

- výstavbu a rekonštrukciu školských športovísk.

Vo výzve sa nachádzajú ďalšie možné aktivity vhodné priamo pre našu školu ako napr. výmena hlavného zdroja tepla za nový kondenzačný kotol.

Tieto aktivity sa nedajú realizovať samostatne, sú naviazané na primárnu výzvu.  Zároveň platí pravidlo, čím viac aktivít k výzve je zažiadaných v projekte, tým vyššia je šanca na schválenie čerpania dotácie. Výška spolufinancovania pre samosprávu je v tejto výzve 8%. Predmetná výzva obsahuje takú kombináciu aktivít, ktorá by vyriešila nosné problémy školy, ušetrila by vysokú sumu potrebnú na ich realizáciu z mestských financií, ako aj zvýšila hodnotu majetku mesta.

Je nám ľuto, že ZŠ M. R. Štefánika, ako jediná škola v našom meste,  nemá v 21. storočí svoju kuchyňu a chýbajú jej aj nevyhnutné odborné učebne. V roku 2019 Mesto Piešťany čerpalo eurofondy na výstavbu odborných učební pre tri ZŠ. Z dôvodu nedostatku personálnych zdrojov na MÚ Piešťany sa však nakoniec vybudovanie odborných učební na ZŠ M. R. Štefánika nezrealizovalo.

Druhá uzávierka tejto výzvy mala byť 16.1.2024 a následne ďalšie uzávierky mali byť v trojmesačných cykloch. Pôvodne sme chceli, aby bola žiadosť o dotáciu podaná do 16.4.2024. Z dôvodu dopytu prevyšujúceho alokáciu v rámci výzvy však riadiaci orgán Programu Slovensko zverejnil, že plánuje uzavrieť predmetnú výzvu **už 6.12.2023**.

Po konzultácii s pánom architektom ako aj s firmou, ktorá úspešne vypracováva projektové žiadosti sme sa dozvedeli, že ak zapojíme spoločné sily a začneme hneď na projekte pracovať, je **reálne podať žiadosť o dotáciu 5.12.2023**. Proces projektu nie je chemický, nevyžaduje si čas zrenia. Je to proces ľudského umu a práce. Preto, keď sa spojíme, navzájom sa budeme informovať o krokoch, je šanca vypracovať žiadosť včas. O takúto spoluprácu Vás prosíme.

Nachádzame sa v čase, keď budete schvaľovať návrh rozpočtu mesta Piešťany na rok 2024. Na rokovaní s pánom primátorom sme sa dohodli, že zahrnie financie na vypracovanie projektovej dokumentácie výstavby kuchyne s jedálňou a odborných učební do tohto návrhu. Prosíme Vás o schválenie financií, ako aj o zadanie vypracovania projektovej dokumentácie. Ak by sa nenašla ochota skúsiť zabojovať o predmetnú výzvu, riadiaci orgán Programu Slovensko avizuje spustenie ďalších výziev pre obnovu a rekonštrukciu vzdelávacej infraštruktúry. Je však predpoklad, že ďalšie výzvy už nebudú v kombinácii možností, ako je to teraz. Každopádne budeme sledovať situáciu a budeme hľadať možnosti pre ZŠ M. R. Štefánika.

**Vážené pani poslankyne, vážení páni poslanci,**

záverom si Vás ešte raz dovoľujeme požiadať, aby ste sa váhou svojho mandátu postavili na stranu podpory školstva v našom meste tým, že schválite v rámci MsZ financie v  rozpočte mesta Piešťany na rok 2024 pre ZŠ M. R. Štefánika na vypracovanie projektu kuchyne, jedálne a odborných učební, prípadne aj rekonštrukciu kotolne či strechy spojených s lepšou efektivitou a znížením budúcich prevádzkových nákladov na vykurovanie. Rovnako obnovu športovísk, ktorá by pravdepodobne aj tak vyžadovala v najbližšej dobe riešenie - a to bez výzvy v plnej výške z mestskej pokladne. Ušetrené financie sa budú môcť použiť takto na iných miestach.

Prajeme Vám konštruktívne rokovanie.

S pozdravom

 Mgr. Ivica Králová JUDr. Lucia Tonkovič Kalabová Ing. Andrea Michalcová

predsedníčka rady školy zákonný zástupca zákonný zástupca

|  |  |
| --- | --- |
|  |  |